A Organización Mundial da Saúde (OMS) aprobou este luns o uso de urxencia da vacina anticovid de AstraZeneca, poucos días despois de que os seus asesores concluísen que era recomendable para persoas da terceira idade e contra variantes do coronavirus como a surafricana, a británica ou a brasileira.
A OMS puntualizou que a luz verde aplicarase para dúas versións da vacina de AstraZeneca fabricadas en colaboración con dúas socias da firma sueco-británica: o Serum Institute of India (SII) e a firma surcoreana SKBio.
É a segunda vacina que obtén esta aprobación por parte da OMS, tras a de Pfizer-BioNTech, e para o organismo internacional é especialmente importante dado que planea distribuír en cuestión de semanas máis de 300 millóns de doses da vacina de AstraZeneca a varios países mediante o programa COVAX.
A OMS emite estas autorizacións de uso de urxencia principalmente como guía para países sen organismos reguladores capaces de emitir estas decisións, entre eles moitas economías en desenvolvemento.
A organización con sede en Ginebra tamén está en trámites para conceder esta mesma autorización a vacinas como a fabricada pola estadounidense Moderna (da que xa emitiu recomendacións de uso), así como as desenvolvidas polas chinesas Sinopharm e Sinovac, entre outras.
Os expertos da OMS manifestáronse en repetidas ocasións especialmente a favor do uso das vacinas de AstraZeneca no programa COVAX, polo menor prezo e máis facilidade de almacenamento e transporte, especialmente con respecto ás fabricadas coa nova tecnoloxía de "ARN mensaxeiro" (Pfizer-BioNTech, Moderna).